Χάποελ Μπερ Σεβά

Η Χάποελ Μπερ Σεβά (αγγλικά: Hapoel Beer-Sheva, εβραϊκά: הפועל באר-שבע) είναι αθλητικό σωματείο που εδρεύει στην πόλη Μπερ Σεβά του νοτίου Ισραήλ.

Το ποδοσφαιρικό τμήμα του συλλόγου είναι το πλέον επιτυχημένο. Αγωνίζεται στο Πρωτάθλημα Ισραήλ, το οποίο μαλίστα κατέκτησε για τρίτη φορά το 2016.

Ιστορία 
Η Amutat Hapoel Be'er Sheva, όπως είναι το πλήρες όνομα της ομάδας ιδρύθηκε το 1949, μόλις ένα χρόνο μετά την ίδρυση του κράτους του Ισραήλ, ως παραφυάδα του ευρύτερου εργατοσυνδικαλιστικού οργανισμού Χάποελ (σ.σ. «Ο Εργάτης» στα εβραϊκά) και τα χρώματα της είναι το κόκκινο και το λευκό. Εκτός από το τμήμα ποδοσφαίρου, διατηρεί και τμήμα μπάσκετ.

Η ποδοσφαιρική ομάδα αποτελεί το δημοφιλέστερο τμήμα του συλλόγου και αγωνίζόταν μέχρι πρότινως στο στάδιο Βασερμίλ (χωρητικότητας 13.000) που βρίσκεται στο προάστιο Σεχουνά Μπετ της πόλης της Μπερ Σεβά. Στο ίδιο γήπεδο αγωνίζεται και η λιγότερο δημοφιλής ομάδα της πόλης, η Μακάμπι Μπερ Σεβά. Προβιβάστηκε στην πρώτη κατηγορία του Ισραηλινού ποδοσφαίρου το 1965 και παρέμεινε σε αυτή μέχρι τη σεζόν 1968-9, όταν και υποβιβάστηκε για μια αγωνιστική σεζόν. Επιστρέφοντας στη μεγάλη κατηγορία σημείωσε εκπληκτικά επιτεύγματα με κορυφαία όλων την κατάκτηση 2 διαδοχικών πρωταθλημάτων το 1974/5 και 1975/76 χωρίς ωστόσο να αγωνιστεί σε κάποια διεθνή διοργάνωση διότι την περίοδο εκείνη το Ισραήλ είχε αποβληθεί από τις διοργανώσεις της Ασιατικής Ποδοσφαιρικής Ομοσπονδίας, (τελικώς έγινε δεκτό στις τάξεις της ΟΥΕΦΑ το 1994).

Με μοναδικές επιτυχίες μια 3η θέση (1982/83) και μια συμμετοχή ως φιναλίστ στον τελικό του Κυπέλλου Ισραήλ το 1983-84 (όπου έχασε τον τίτλο στα πέναλτυ με 3-2 από τη Χαποέλ Μνι Λοντ), η ομάδα γενικώς τερμάτιζε στις μεσαίες θέσεις της βαθμολογίας και μάλιστα κινδύνευσε άμεσα με νέο υποβιβασμό την περίοδο 1984/85. Τα επόμενα χρόνια η ομάδα ενισχύθηκε με έμπειρους παίκτες και τερμάτισε στην 3η θέση, τις χρονιές 1987-88, 1993-94 και 1994-95. Με την αποδοχή της Ισραηλινής Ποδοσφαιρικής Ομοσπονδίας στους κόλπους της ΟΥΕΦΑ, οι επιτυχίες της Μπερ Σεβά επέτρεψαν την ομάδα να αγωνιστεί για πρώτη φορά στις ευρωπαϊκές διοργανώσεις. Στον παρθενικό της αγώνα, για τον προκριματικό γύρο του κυπέλλου ΟΥΕΦΑ, αντιμετώπισε στις 10 Αυγούστου 1994 τον Άρη Θεσσαλονίκης στο γήπεδο Κλεάνθης Βικελίδης (τότε ονομάζονταν Γήπεδο Χαριλάου) και έχασε με 3-1 ενώ έχασε και στη ρεβάνς με 2-1. Στη δεύτερη συμμετοχή της στο θεσμό (1995/96) νίκησε στον προκριματικό γύρο την Αλβανική K.Σ. Δυναμό Τιράνων (1-0, 2-0) και αποκλείστηκε στον (επόμενο) πρώτο γύρο από την Ισπανική Μπαρτσελόνα με 2 βαριές ήττες (5-0 και 7-0). Την περίοδο 1988/89, κατέκτησε το Toto Cup, επικρατώντας στον τελικό, την Hapoel Hadera (ομάδα β΄ εθνικής) και το 1996 επανέλαβε την επιτυχία αυτή, επικρατώντας στον τελικό της Hakoah Maccabi Amidar Ramat Gan (επίσης ομάδα της Β’ Εθνικής).

Το 1997, κατέκτησε Κύπελλο Ισραήλ (νίκη με 1-0 στον τελικό επί της Μακάμπι Τελ Αβίβ και αγωνίστηκε στο Κύπελλο Κυπελλούχων Ευρώπης της περιόδου 1997/98). Στον προκριματικό γύρο, προκρίθηκε σε βάρος της λιθουανικής Ζάλγκιρις Βίλνιους (0-0, 2-1) και αποκλείστηκε στον επόμενο γύρο από την ολλανδική Ρόντα Κερκράντε με το ταπεινωτικό σκορ 14-1 (1-4 εντός και 10-0 εκτός). Παράλληλα, τη χρονιά αυτή υποβιβάστηκε στη Β’ εθνική του Ισραήλ, όπου και παρέμεινε μέχρι την περίοδο 2001/02. Την επόμενη αγωνιστική χρονιά (2002/03) έφτασε ξανά στον τελικό του Κυπέλλου Ισραήλ και έχασε στα πέναλτι με 5-4 από Χάποελ Ραμάτ Γκαν (καν. αγώνας 1-1), και έγινε η πρώτη ομάδα Α΄Εθνικής του Ισραήλ που έχασε το τρόπαιο από αντίπαλο χαμηλότερης κατηγορίας.

Την περίοδο 2004/05, υποβιβάστηκε εκ νέου στη Β’ Εθνική, όπου και έκτοτε αγωνίζεται (μάλιστα τη σεζόν 2005/06 βρέθηκε για πρώτη φορά αντιμέτωπη στην ίδια κατηγορία με τη συμπολίτισσα της ομάδα της Μακάμπι Μπερ Σεβά). Την περίοδο 2006/07, η Χαποέλ βρέθηκε στο επίκεντρο επικρίσεων καθώς ορισμένοι παίκτες της κατηγορήθηκαν για συμμετοχή σε «στημένα παιχνίδια». Αποτέλεσμα όλων αυτών ήταν να κηρύξουν αποχή οι οπαδοί της ομάδας από τους αγώνες της Χαποέλ, εξαναγκάζοντας τη διοίκηση του Ελί Ζίνο να παραιτηθεί και να μεταβιβάσει τις μετοχές της ομάδας στην επιχειρηματία Αλονά Μπαρκάτ. Τον Σεπτέμβριο του 2015 εγκατέλειψε το στάδιο Βασερμίλ και μετακόμισε στο νέο στάδιο Τέρνερ.

Τίτλοι 
 Πρωταθλήματα Ισραήλ (3):
 1974-75, 1975-76, 2015-16
 Κύπελλα Ισραήλ (1):
 1996-97
 Λιγκ Καπ Ισραήλ (2):
 1988-89, 1995-96

Ευρωπαϊκή πορεία

Μικρά γεγονότα 
 Ο επιθετικός της Λίβερπουλ Φ.Κ. και αρχηγός της Εθνικής Ισραήλ, Γιόσι Μπεναγιούν, ξεκίνησε την καριέρα του από τη Χάποελ Μπερ Σεβά.
 Την Τετάρτη 29 Αυγούστου 2007, κατά τη διάρκεια της καθιερωμένης προπόνησης της ομάδας, ο 27χρονος ποδοσφαιριστής από τη Ζάμπια, Τσάσβε Ενσόφουα, έπεσε αναίσθητος ξαφνικά και παρά τις επίμονες προσπάθειες που έγιναν για να τον επαναφέρουν στη ζωή, απεβίωσε 10 λεπτά αργότερα στο νοσοκομείο όπου είχε μεταφερθεί για ιατρική παρακολούθηση.

Έμβλημα 
Το έμβλημα του συλλόγου όπως έχει εξελιχθεί με το πέρασμα του χρόνου.

Παραπομπές

Εξωτερικοί σύνδεσμοι 

 

Ποδοσφαιρικές ομάδες Ισραήλ
Ιδρύσεις αθλητικών συλλόγων το 1949
Ιδρύσεις ποδοσφαιρικών ομάδων το 1949